CELEX: 32012H0724(09)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma għall-2012 ta’ Franza u li tagħti l-opinjoni tal-Kunsill dwar il-Programm ta’ Stabbiltà ta’ Franza, 2012-2016

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/31
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma għall-2012 ta’ Franza u li tagħti l-opinjoni tal-Kunsill dwar il-Programm ta’ Stabbiltà ta’ Franza, 2012-2016
   2012/C 219/09
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi varata strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ politika ekonomika, li tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji politiċi dwar l-ekonomija tal-Istati Membri u l-Unjoni (mill-2010 sal-2014) u fil-21 ta’ Ottubru 2010 adotta deċiżjoni dwar linji gwida għal-linji politiċi tal-Istati Membri dwar l-impjiegi (3), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (4) dwar il-Programm Nazzjonali ta’ Riforma ta’ Franza għall-2011 u ta l-opinjoni tiegħu dwar il-Programm ta’ Stabbiltà aġġornat ta’ Franza għall-perijodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni semestru Ewropew ta’ koordinazzjoni integrata u ex ante ta’ linji politiċi, li huwa msejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija, fejn identifikat lil Franza bħala wieħed mill-Istati Membri li fil-konfront tagħhom issir analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu tal-politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien debitament involut fis-Simestru Ewropew, b’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir tal-2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li ssir konsolidazzjoni fiskali differenzjata u li tkun favorevoli għat-tkabbir, biex jiġu rkuprati l-kondizzjonijiet normali ta’ self lill-ekonomija, għall-promozzjoni tat-tkabbir u l-kompetittività, għall-indirizzar tal-qgħad u l-konsegwenzi soċjali tal-kriżi, u għall-immodernizzar tal-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipanti fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew Konverġenza tagħhom u fil-Programmi Nazzjonali ta’ Riforma tagħhom.
            
         
               (9)
            
            
               Fl-4 ta’ Mejju 2012 Franza ressqet il-Programm ta’ Stabbiltà aġġornat tagħha, li jkopri l-perijodu bejn l-2012 u l-2016, u fit-13 ta’ April 2012 hija ressqet il-Programm Nazzjonali ta’ Riforma tagħha għall-2012. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt. Il-Kummissjoni vvalutat ukoll permezz ta’ analiżi fil-fond taħt l-Artikolu 5 tar-Regolament (UE) Nru 1176/2011, jekk Franza hijiex milquta minn żbilanċi makroekonomiċi. Il-Kummissjoni kkonkludiet li Franza qiegħda jkollha żbilanċi, għalkemm dawn m’humiex eċċessivi.
            
         
               (10)
            
            
               Abbażi tal-valutazzjoni tal-Programm ta’ Stabbiltà skont ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku li fuqu huma bbażati l-projezzjonijiet baġitarji fil-Programm huwa ottimist. Il-previżjoni tas-servizzi tal-Kummissjoni għar-rebbiegħa tal-2012 kienet li t-tkabbir tal-PDG se jilħaq 0,5 % fl-2012 u 1,3 % fl-2013, kontra 0,7 % u 1,75 %, rispettivament, skont il-Programm ta’ Stabbiltà. Wara li r-riżultat tad-defiċit kien aħjar milli mistenni b’5,2 % tal-PDG fl-2011, il-Programm ta’ Stabbiltà jippjana li jnaqqsu għal 3 % tal-PDG fl-2013, li hija d-data ta’ skadenza stabbilita mill-Kunsill għall-korrezzjoni tal-iżbilanċ eċċessiv, u li jkompli l-konsolidazzjoni sussegwentement, b’baġit ibbilanċjat li għandu jintlaħaq sal-2016. L-objettiv baġitarju ta’ terminu medju (OTM) għal baġit ibbilanċjat f’termini strutturali huwa mistenni li jintlaħaq matul il-perijodu tal-Programm ta’ Stabbiltà. L-OTM jirrifletti adegwatament ir-rekwiżiti tal-Patt ta’ Stabbiltà u Tkabbir. Fuq il-bażi tal-bilanċ baġitarju strutturali (rikalkulat) (5), l-isforz fiskali annwali medju ppjanat għall-perijodu 2010-2013 huwa konformi mar-rakkomandazzjoni tal-Kunsill tat-2 ta’ Diċembru 2009. Huwa mbassar li fl-2014–16 se jsir progress annwali f’termini strutturali ekwivalenti għal 0,7 % oħra tal-PDG sabiex jintlaħaq l-OTM. Skont il-Programm ta’ Stabbiltà, ir-rata tat-tkabbir tan-nefqa tal-gvern, meta jitqiesu l-miżuri diskrezzjonali ta’ dħul, hija konformi mal-valur referenzjarju tan-nefqa tal-Patt ta’ Stabbiltà u Tkabbir. Il-pjan ta’ aġġustament ippreżentat fil-Programm ta’ Stabbiltà huwa soġġett għar-riskji. Ix-xenarju makroekonomiku jista’ jirriżulta li jkun inqas favorevoli kif indikat mill-previżjoni tas-servizzi tal-Kummissjoni għar-rebbiegħa tal-2012.
               Il-miżuri mhumiex biżżejjed speċifikati sabiex ikunu jistgħu jintlaħqu l-miri mill-2013 ’il quddiem u sabiex jitwettaq l-isforz fiskali annwali medju rakkomandat. Barra minn hekk, Franza għandha rekord li mhuwiex kollu pożittiv meta tiġi biex tilħaq il-miri tal-infiq. Għalhekk, ma jistax jiġi żgurat li l-iżbilanc eċċessiv se jkun ikkoreġut sal-2013 sakemm il-miżuri ppjanati ma jkunux speċifikati biżżejjed u oħrajn addizzjonali ma jkunux implimentati kif meħtieġ. Il-proporzjon tad-dejn, li se jibda minn 85,8 % tal-PDG fl-2011, huwa mistenni li jilħaq 89,2 % fl-2013, u li jinżel għal 83,2 % fl-2016. Skont il-Programm ta’ Stabbiltà, il-valur referenzjarju għat-tnaqqis tad-dejn ser jintlaħaq fi tmiem il-perijodu tranżizzjonali (2016).
            
         
               (11)
            
            
               Għalkemm ġew adottati miżuri addizzjonali ta’ konsolidazzjoni fit-tieni nofs tal-2011 u fi Frar 2012, l-implimentazzjoni tal-konsolidazzjoni fiskali għadha tippreżenta sfida ewlenija. Huwa vitali li jkunu evitati eċċessi fl-infiq permezz ta’ sforz fiskali msaħħaħ, ibbażat fuq miżuri totalment speċifiċi sabiex tiġi ristabbilita pożizzjoni fiskali sostenibbli. Barra minn hekk, ikun xieraq għal Franza li taħtaf l-opportunitajiet li jaċċeleraw t-tnaqqis tad-defiċit, sabiex tiġi ffaċilitata l-korrezzjoni tad-defiċit eċċessiv kif ippjanat. Fir-rigward tas-sostenibbiltà fit-tul tal-finanzi pubbliċi u tal-adegwatezza tal-pensjonijiet fil-ġejjieni, ir-riforma tal-2010 tal-pensjonijiet qed tiġi applikata gradwalment. Madankollu, mhuwiex ċert jekk is-sistema hix se tilħaq tkun ibbilanċjata sal-2018 kif ippjanat, jekk l-impjiegi u t-tkabbir jirriżultaw anqas milli previst, u huaw probabbli li s-sistema taqa’ f’defiċit wara l-2020. Barra minn hekk, il-kumitat tat-tmexxija li għadu kemm twaqqaf, u li ġie inkarigat bil-kompitu li jagħti opinjoni annwali dwar is-sitwazzjoni finanzjarja tad-diversi skemi ta’ pensjonijiet u dwar il-kondizzjonijiet meħtieġa sabiex jiġu żgurati kontijiet ibbilanċjati sal-2018, ma tax tali opinjoni fl-2011, u dan għamel diffiċli l-valutazzjoni tas-sostenibbiltà tas-sistema tal-pensjonijiet.
            
         
               (12)
            
            
               Il-funzjonament tas-suq tax-xogħol Franċiż jista’ jkun imtejjeb billi titnaqqas aktar is-segmentazzjoni tas-suq tax-xogħol. Il-kuntratt tas-sigurtà professjonali (CSP), li kien introdott mil-liġi ta’ Lulju 2011 u li amalgama żewġ kuntratti diġà eżistenti, jitfa’ l-piż tal-konsulenza fil-każ tas-sensji ekonomiċi fuq is-servizz pubbliku tal-impjiegi (Pôle emploi). Dan huwa pass pożittiv iżda huwa limitat. Ittieħdu wkoll diversi miżuri jew għadhom qed jiġu diskussi sabiex jipprovdu arranġamenti flessibbli ta’ xogħol għal kumpaniji li qed jiffaċċjaw diffikultajiet temporanji. Madankollu, dawn ma jindirizzawx speċifikament is-segmentazzjoni tas-suq tax-xogħol. Barra minn hekk, l-analiżi tal-leġiżlazzjoni għall-protezzjoni tal-impjiegi turi li l-proċedura għat-tkeċċija mix-xogħol ta’ individwi għadha tinvolvi inċertezzi u spejjeż potenzjalment kbar għal min iħaddem. Fl-aħħarnett, huwa importanti li jiġi żgurat li kull żvilupp fil-paga minima jkun favur l-impjieg, speċjalment ta’ ħaddiema b’ħiliet limitati u mingħajr esperjenza.
            
         
               (13)
            
            
               Wara r-riforma fil-pensjonijiet, il-miżuri meħuda biex iħeġġu l-impjieg ta’ ħaddiema akbar fl-età, inkluż ir-rekwiżit għall-kumpaniji li jimplimentaw il-ġestjoni attiva tal-età, huma passi fid-direzzjoni t-tajba. Madankollu, il-pjanijiet ta’ azzjoni relatati ġeneralment mhumiex ambizzjużi u ma jinkludux miżuri bħal tnaqqis fil-ħin tax-xogħol jew bħall-offerta ta’ pożizzjonijiet offruti li jkunu speċifikament adattati għal ħaddiema akbar fl-età. Barra minn hekk, xi aspetti tas-sistema tal-benefiċċju tal-qgħad għall-ħaddiema akbar fl-età (it-tul taż-żmien) jistgħu jipprovdulhom inċentivi limitati biex jaħdmu. Fl-aħħar nett, hija meħtieġa strateġija aktar ambizzjuża fil-qasam tat-tagħlim għall-adulti sabiex tiżdied l-impjegabbiltà tal-forza tax-xogħol adulta.
            
         
               (14)
            
            
               L-awtoritajiet Franċiżi, biex jindirizzaw il-qgħad fost iż-żgħażagħ, impenjaw rwieħhom li jżidu n-numru tal-apprentistati minn 600 000 għal 800 000 sal-2015. Diversi miżuri ġew introdotti fl-2011 u fl-2012 sabiex tiżdied il-kwota ta’ apprentisti fil-kumpaniji u sabiex jissaħħu l-penali kontra l-kumpaniji li jonqsu milli jikkonformaw. Minkejja dawn il-miżuri, in-numru totali ta’ apprentistati għadu ferm ’il bogħod mill-objettiv. Jidher li jeħtieġ li jiġi rinfurzat l-allinjament bejn il-ħtiġijiet taż-żgħażagħ u dawk tal-kumpanniji. Għalhekk, il-linji politiċi li jindirizzaw il-qgħad fost iż-żgħażagħ jistgħu jibbenefikaw minn iktar konsistenza bejn il-ħiliet mgħallma fis-sistema edukattiva u l-ħtiġijiet tas-suq tax-xogħol.
            
         
               (15)
            
            
               L-amalgamazzjoni f’korp wieħed (Pôle emploi) tas-servizzi għal dawk li jkunu qed ifittxu impjieg fis-suq (ANPE) u tal-aġenzija għall-benefiċċju tal-qgħad (UNEDIC) s’issa ma tatx ir-riżultati mistennija f’termini ta’ effikaċja u ta’ kwalità tas-servizzi. Il-ftehim multiannwali ġdid ffirmat mit-tliet partijiet (bejn gvern, sħab soċjali u Pôle emploi) f’Jannar 2012 dwar il-funzjonament u s-servizzi tal-Pôle emploi għall-2012-2014 huwa pass fid-direzzjoni t-tajba. Madankollu għad iridu jiġu ffissati għadd ta’ miri/objettivi, u f’dan l-istadju, dan irendi diffiċli l-valutazzjoni tal-ambizzjoni tar-riforma. Il-kredibbiltà tar-riforma hija ostakolata wkoll minn restrizzjonijiet ta’ baġit u ta’ riżorsi umani fis-servizz pubbliku tal-impjiegi.
            
         
               (16)
            
            
               Fi Frar 2012, Franza adottat żieda ta’ 1,6 punti perċentwali fil-VAT għal 21,2 % u żieda ta’ 2 punti perċentwali fil-kontribuzzjonijiet soċjali fuq dħul u qligħ kapitali għal 15,5 %, sabiex jikkumpensaw għat-tnaqqis fil-kontribuzzjonijiet soċjali minn min iħaddem. Il-gvern il-ġdid ħabbar l-intenzjoni tiegħu li jirrivedi din il-miżura u li jadotta riforma fiskali matul l-2012. Din hija miżura xierqa li tintroduċi sistema ta’ tassazzjoni iktar ibbilanċjata li tisposta l-piż tat-taxxa lil hinn mix-xogħol. Kif ġie nnutat fl-analiżi fil-fond dwar l-iżbilanċi makroekonomiċi li saret mis-servizzi tal-Kummissjoni, hija tista’ tikkontribwixxi biex ittejjeb il-kompetittività fir-rigward ta’ kost tal-esportazzjonijiet Franċiżi, b’impatti potenzjalment pożittivi fuq il-profittabbiltà tad-ditti u, fuq terminu itwal, fuq l-investiment u fuq il-kompetittività li mhijiex ibbażata fuq il-prezzijet. Madankollu, il-mira tar-riforma hija limitata wisq. Barra minn hekk, filwaqt li saru sforzi sabiex jitnaqqas l-infiq fir-rigward ta’ taxxa, dan tal-aħħar kien akkumpanjat ukoll minn żidiet fir-rati li għandhom it-tendenza li jżidu l-piż tat-taxxa diġà għoli fuq ix-xogħol. Bħala dħul mit-taxxa, Franza għandha t-tieni l-inqas sehem ta’ tassazzjoni fuq l-ambjent fl-UE, li jindika li hemm lok suffiċjenti biex jiżdiedu dawn it-taxxi. Fl-aħħarnett, waqt li fl-2011 Franza vvalutat l-effiċjenza ta’ diversi nefqiet fir-rigward ta’ taxxa fil-kisba tal-għanijiet tagħhom ta’ impjiegi jew soċjali, għad partikolarment trid issir reviżjoni ta’ xi rati mnaqqsa ta’ VAT.
            
         
               (17)
            
            
               Filwaqt li ġew adottati għadd ta’ riformi biex jissimplifikaw l-ambjent tan-negozju u biex ineħħu r-restrizzjonijiet fuq xi snajja’ u professjonijiet regolati, dawn ma jindirizzawx l-ostakoli għad-dħul u l-kondizzjonijiet restrittivi ta’ kondotta f’bosta oħrajn (eż. tal-veterinarji, tat-taxis, fil-qasam tas-saħħa, tal-professjonijiet legali inklużi n-nutara). Bħala riżultat, hemm il-ħtieġa ta’ approċċ aktar orizzontali u ta’ reviżjoni sistematika tar-restrizzjonijiet li jifdal fid-dħul u fil-kondotta tal-professjonijiet regolati sabiex tiġi evalwata l-ħtieġa u l-proporzjonalità tagħhom. Fir-rigward tas-settur tal-bejgħ fil-livell tal-konsumaturi, id-distributuri għandhom jitħallew jistabbilixxu l-prezzijiet u termini kummerċjali oħra tagħhom b’mod liberu, sabiex il-konsumaturi jkunu jistgħu jgawdu minn prezzijiet orħos. Il-konsumaturi jistgħu jibbenefikaw ukoll minn miżuri oħra li jsaħħu l-kompetizzjoni f’dan is-settur ikkonċentrat ħafna, bħat-tneħħija jew ir-reviżjoni ta’ restrizzjonijiet fil-ġestjoni tat-territorju u s-simplifikazzjoni ta’ proċeduri għall-ħolqien ta’ postijiet ta’ bejgħ ġodda għad-distribuzzjoni.
            
         
               (18)
            
            
               L-intensità tal-kompetizzjoni f’numru ta’ industriji li jużaw netwerk (fil-provvista wholesale tal-elettriku, fis-settur ferrovjarju) għandha tiġi rinfurzata billi r-riformi li saru s’issa f’dawn is-setturi taw biss riżultati parzjali. Il-grad ta’ konċentrazzjoni fis-suq tal-elettriku jibqa’ wieħed mill-ogħla fl-Unjoni. Filwaqt li l-Liġi dwar l-Organizzazzjoni l-Ġdida tas-Swieq tal-Elettriku (il-liġi NOME) kellha impatt pożittiv fuq il-kompetizzjoni, jeħtieġ jittieħdu passi ulterjuri sabiex jittejjeb l-aċċess ta’ operaturi alternattivi għall-ġenerazzjoni tal-kapaċità fi Franza, bħall-ġenerazzjoni tal-elettriku b’sistema idro. Fit-trasport bil-ferrovija, id-dħul ta’ kumpaniji ġodda għadu limitat kemm fil-qasam tat-trasport tal-merkanzija kif ukoll fit-trasport internazzjonali tal-passiġġieri; fit-trasport tal-merkanzija, għad fadal ostakli tekniċi għall-aċċess nondiskriminatorju.
            
         
               (19)
            
            
               Is-sehem is-suq Franċiż tal-esportazzjoni naqas b’19,4 % bejn l-2005 u l-2010, li huwa wieħed mill-akbar tnaqqis fost l-Istati Membri, u ħafna aktar mil-livell limitu msemmi fir-Rapport dwar il-Mekkaniżmu ta’ Twissija adottat mill-Kummissjoni fl-14 ta’ Frar 2012. Is-servizzi tal-Kummissjoni, fir-reviżjoni ddettaljata tagħhom għal Franza, ikkonkludew li t-telf f’ishma tas-suq tal-esportazzjoni jiġi minn deterjorament kemm fil-kompetittività fir-rigward ta’ kost kif ukoll fil-kompetittività li mhijiex ibbażata fuq il-prezzijiet, speċjalment din tal-aħħar. B’mod partikolari, iż-żieda fil-kost tal-unitajiet tax-xogħol qiegħdet taħt pressjoni il-profittabbiltà tal-kumpanniji Franċiżi u llimitat il-kapaċità tagħhom biex jikbru, biex jagħmlu l-investimenti meħtieġa biex itejbu r-rendiment tagħhom u biex ikunu innovattivi. Il-linji politiċi attwati biex irawmu l-innovazzjoni fis-settur privat għandhom ikunu mmonitorjati u kkomplementati b’miżuri li jirkupraw il-profitabbiltà tal-kumpaniji Franċiżi.
            
         
               (20)
            
            
               Franza ħadet għadd ta’ impenji taħt il-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, jirrigwardaw it-trawwim tal-impjiegi, it-titjib tal-kompetittività u t-tisħiħ tas-sostenibbiltà tal-finanzi pubbliċi. Il-Kummissjoni evalwat l-implimentazzjoni tal-impenji taħt il-Patt Euro Plus. Ir-riżultati ta’ din il-valutazzjoni ġew ikkunsidrati fir-rakkomandazzjonijiet.
            
         
               (21)
            
            
               Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika ta’ Franza. Hija vvalutat il-Programm ta’ Stabbiltà u l-Programm Nazzjonali ta’ Riforma, u ppreżentat analiżi fil-fond. Hija qieset mhux biss ir-relevanza tagħhom għal politika fiskali u soċjoekonomika sostenibbli fi Franza, iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika ġenerali tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali tal-ġejjieni. Ir-rakkomandazzjonijiet tagħha taħt is-Semestru Ewropew huma riflessi fir-rakkomandazzjonijiet (1) sa (5) hawn taħt.
            
         
               (22)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà, u l-opinjoni tiegħu (6) hija riflessa b’mod partikolari fir-rakkomandazzjoni (1) hawn taħt.
            
         
               (23)
            
            
               Fid-dawl tar-riżultati tal-analiżi fil-fond tal-Kummissjoni u ta’ din il-valutazzjoni, il-Kunsill eżamina l-Programm Nazzjonali ta’ Riforma u l-Programm ta’ Stabbiltà. Ir-rakkomandazzjonijiet tiegħu taħt l-Artikolu 6 tar-Regolament (UE) Nru 1176/2011 huma riflessi b’mod partikolari fir-rakkomandazzjonijiet (2), (4) u (5) hawn taħt,
            
         B’DAN JIRRAKKOMANDA li Franza tieħu azzjoni fil-perijodu 2012-2013 biex:
   
               1.
            
            
               Issaħħaħ u timplimenta l-istrateġija baġitarja, appoġġata minn miżuri speċifikati biżżejjed, partikolarment fir-rigward tal-infiq, għas-sena 2012 u għas-snin ta’ wara, biex tiżgura korrezzjoni tad-defiċit eċċessiv sal-2013 u biex twettaq l-isforz ta’ aġġustament strutturali speċifikat fir-rakkomandazzjonijiet tal-Kunsill taħt il-proċedura ta’ żbilanċ eċċessiv. Sussegwentement, tassigura sforz adegwat ta’ aġġustament strutturali sabiex tagħmel progress suffiċjenti lejn l-OTM, anke li tilħaq il-valur referenzjarju tan-nefqa, u tiżgura progress suffiċjenti biex tkun konformi mal-valur referenzjarju għat-tnaqqis tad-dejn. Tkompli tirrivedi s-sostenibbiltà u l-adegwatezza tas-sistema tal-pensjonijiet u tieħu miżuri addizzjonali jekk ikun meħtieġ.
            
         
               2.
            
            
               Tintroduċi riformi ulterjuri biex tiġġieled is-segmentazzjoni tas-suq tax-xogħol billi tirrivedi aspetti magħżula tal-leġiżlazzjoni dwar il-protezzjoni tal-impjiegi, b’konsultazzjoni mas-sħab soċjali konformement mal-prattika nazzjonali, b’mod partikolari dawk relatati mas-sensji; tkompli tiżgura li kull żvilupp fil-paga minima jappoġġa l-ħolqien tal-impjiegi u l-kompetittività; tieħu azzjonijiet biex iżżid il-parteċipazzjoni tal-adulti fit-tagħlim tul il-ħajja.
            
         
               3.
            
            
               Tadotta miżuri fis-suq tax-xogħol biex tiżgura li ħaddiema akbar fl-età jibqgħu fl-impjieg għal żmien itwal; ittejjeb l-impjegabbiltà fost iż-żgħażagħ speċjalment għal dawk l-aktar fir-riskju tal-qgħad, pereżempju billi tipprovdi aktar skemi ta’ apprentistat li jkunu aħjar u li jindirizzaw il-bżonnijiet tagħhom b’mod effikaċi; issaħħaħ il-lini politiċi attivi fis-suq tax-xogħol u tiżgura li s-servizzi pubbliċi għall-impjiegi jkunu aktar effikaċi fl-għoti ta’ appoġġ personalizzat.
            
         
               4.
            
            
               Tieħu passi ulterjuri biex tintroduċi sistema ta’ taxxa aktar sempliċi u bbilanċjata, billi tisposta l-piż tat-taxxa mix-xogħol għal forom oħra ta’ tassazzjoni li għandhom inqas piż fuq it-tkabbir u l-kompetittività esterna, b’mod partikolari t-taxxi fuq l-ambjent u l-konsum; tkompli bl-isforzi tagħha biex tnaqqas u tissimplifika l-infiq fir-rigward ta’ taxxa (b’mod speċjali dak li jagħti inċentiv għad-dejn); tirrivedi l-effikaċja tar-rati attwali mnaqqsa tal-VAT favur it-tkabbir u l-ħolqien tal-impjiegi.
            
         
               5.
            
            
               Tkompli bl-isforzi biex tneħħi restrizzjonijiet mhux ġustifikati fuq is-snajja’ u l-professjonijiet regolati, b’mod partikolari fis-servizzi u fis-settur tal-livell tal-konsumaturi; tieħu passi ulterjuri biex tilliberalizza l-industriji li jużaw netwerk, b’mod partikolari fis-suq wholesale tal-elettriku, tiżviluppa l-kapaċità ta’ interkonnessjoni tal-enerġija u tiffaċilita d-dħul ta’ operaturi ġodda fis-setturi tat-trasport ferrovjarju tal-merkanzija u tat-trasport internazzjonali tal-passiġġieri.
            
         
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (4)  ĠU C 213, 20.7.2011, p. 8.
   
      (5)  Bilanċ nett ta’ miżuri ta’ darba u temporanji aġġustat fuq bażi ċiklika, rikalkulat mis-servizzi tal-Kummissjoni abbażi tal-informazzjoni mogħtija mill-Programm, permezz ta’ metodoloġija komunement miftiehma.
   
      (6)  Taħt l-Artikolu 5(2) tar-Regolament (KE) Nru 1466/97.